શ્રી હર્ષદભાઈને જેવું લેખનમાં પ્રભુત્વ તેવું જ સહજ પ્રભુત્વ વક્તવ્યમાં ! ગંગાના પ્રવાહ જેવી એમની વાણી. સ્પષ્ટ, સુમધુર અને રોચક શૈલી. તર્કબદ્ધ દલીલ અને ભગવાન સ્વામિનારાયણના સિદ્ધાંતો પર અદ્ભુત પ્રભુત્વ. કલાકો સુધી સાંભળવા છતાં થાકીએ જ નહીં એવાં તેમનાં પ્રવચનો સાંભળવા એ એક લહાવો હતો. તેમનાં પ્રવચનો અને વચનામૃતનાં નિરૂપણો સાંભળતાં લોકો ધરાતા નહીં. સભામાં તેઓ પ્રવચન કરવા ઊઠે અને તેમનું સત્ત્વ-ગતિશીલ પ્રવચન સાંભળતાં જ તેમના અસ્ખલિત વાણી પ્રવાહની સાથે અતીતમાં આપણે ખોવાઈ જઈએ.